रात-भर झमाझम वर्षा होती रही। तेज़ हवा का झोंका आता तो पंडिताइन की कोठरी में पानी की बौछार दरवाज़े के दरार को भेद जाती। हर्र-हर्र की आवाज़ आती रही—लहरें गरज रही थीं। पहाड़ी घाट से सटा किनारे को वर्षा और गंगा मिलकर काटते चले जा रहे थे। पानी किनारे की मिट्टी को अपनी धारा के चाकू से अंदर-अंदर काटता जाता और किनारा कटकर चट्टान की तरह गिरता—धड़ाम! वीरान रात में अकेली तेज़ धड़ाम की आवाज़ पंडिताइन के कानों पर दस्तक देती। पंडिताइन उठ बैठतीं। सामने खाट पर सोए संतोष पर एक नज़र डालकर आश्वस्त होतीं और सोने की कोशिश करने लग जातीं।